b'\n_START_ARTICLE_\nIsmail Kadare\n_START_PARAGRAPH_\nIsmail Kadare (ro\xc4\x91en 1936.) albanski je pisac svjetskoga glasa. Prvi je dobitnik nagrade Man Booker International (2005. godine). Premda su mu djela objavljena na \xc4\x8detrdesetak jezika, hrvatskoj je \xc5\xa1iroj javnosti gotovo potpuno nepoznat: na hrvatski je prevedeno samo nekoliko njegovih djela, i to uglavnom s jezik\xc3\xa2 posrednik\xc3\xa2.\n_START_SECTION_\n\xc5\xbdivotopis\n_START_PARAGRAPH_\nKadare je ro\xc4\x91en 28. sije\xc4\x8dnja 1936. u gradu Gjirokastru (Gjirokast\xc3\xabr / Gjirokastra) na jugu Albanije, u obitelji skromnog sudskog slu\xc5\xbebenika. Majka mu potje\xc4\x8de iz imu\xc4\x87ne porodice pa odrasta u liberalnoj i obrazovanoj gra\xc4\x91anskoj sredini. Djetinjstvo i rodni grad (pod naizmjeni\xc4\x8dnom talijanskom odnosno gr\xc4\x8dkom okupacijom tijekom Drugog svjetskog rata) opisuje u romanu Kronik\xc3\xab n\xc3\xab gur (Kronika u kamenu)._NEWLINE_Studira na Sveu\xc4\x8dili\xc5\xa1tu u Tirani i na Zavodu za knji\xc5\xbeevnost Maksim Gorki u Moskvi._NEWLINE_\xc5\xa0ezdesetih godina XX. stolje\xc4\x87a radi kao novinar i urednik te po\xc4\x8dinje objavljivati poeziju. _NEWLINE_Godine 1963. objavljuje prvi roman, Gjenerali i ushtris\xc3\xab s\xc3\xab vdekur (General mrtve vojske), koji do\xc5\xbeivljava uspjeh i u zemlji i u inozemstvu. Po romanu je 1983. snimljen istoimeni film s Marcellom Mastroiannijem u glavnoj ulozi._NEWLINE_Otad redovno objavljuje brojna djela koja su ga u\xc4\x8dinila jednim od najva\xc5\xbenijih europskih pisaca XX. stolje\xc4\x87a. Me\xc4\x91u njima se posebno isti\xc4\x8de Pallati i \xc3\xabndrrave (Pala\xc4\x8da snova, 1981.), politi\xc4\x8dka alegorija \xc4\x8dija je radnja smje\xc5\xa1tena u osmanski Istanbul, ali kojom Kadare na suptilan na\xc4\x8din kritizira komunisti\xc4\x8dki re\xc5\xbeim Envera Hoxhe._NEWLINE_Godine 1990., pred sam pad komunizma u Albaniji, dobiva azil u Francuskoj. Azil je zatra\xc5\xbeio zbog, kako ka\xc5\xbee, nepomirljivosti istinskog knji\xc5\xbeevnog stvarala\xc5\xa1tva i diktature; "Pisac je prirodni neprijatelj diktature". Kadare ostaje u Francuskoj do 1999., kad se vra\xc4\x87a u Albaniju. Trenuta\xc4\x8dno \xc5\xbeivi u objema zemljama, na relaciji Tirana-Pariz.\n_START_SECTION_\nNagrade, priznanja, \xc4\x8dlanstva\n_START_PARAGRAPH_\n\xe2\x80\xa2 Dopisni \xc4\x8dlan Akademije moralnih i politi\xc4\x8dkih znanosti u Parizu;_NEWLINE__NEWLINE_\xe2\x80\xa2 Dobitnik odli\xc4\x8dj\xc3\xa2 francuske Legije \xc4\x8dasti;_NEWLINE__NEWLINE_\xe2\x80\xa2 Dobitnik nagrade Prix mondial Cino Del Duca 1992.;_NEWLINE__NEWLINE_\xe2\x80\xa2 Dobitnik nagrade Herder 1998.;_NEWLINE__NEWLINE_\xe2\x80\xa2 Dobitnik nagrade Man Booker International 2005.;_NEWLINE__NEWLINE_\xe2\x80\xa2 Dobitnik nagrade Princ od Asturije 2009.;_NEWLINE__NEWLINE_\xe2\x80\xa2 Dobitnik nagrade Jerusalem 2015.;_NEWLINE__NEWLINE_\xe2\x80\xa2 Dobitnik nagrade Let\xc3\xabrsia shqipe 2017.;_NEWLINE__NEWLINE_\xe2\x80\xa2 Dobitnik nagrade Nonino 2018.'